送浩姪成都學官
作者：李石
朝代：宋

paragraphs: 憶昔官博士，所得英俊多。
斥去典蜀學，蜀士煩搜羅。
二井轉轆轤，猶能挹餘波。
袍子白紛紛，有如鏡重磨。
愛汝似二父，此地曾經過。
分職有十師，聖門嚴四科。
儻非一萬卷，難取三百禾。
我有十詠詩，考古煩吟哦。
鼓鐘樂高文，羽翼崇雄軻。
似聞禮殿栢，久矣尋斧柯。
古物天爲惜，蒸薪鬼所呵。
堂堂公議地，歲月窮羲娥。
忍此恣橫說，後來敢誰何。
我集四庫書，琬琰藏洛河。
此外有石經，參酌正舛訛。
熟讀懋汝學，師友相切磋。
汝有屋三間，竹墅連松坡。
日夜望汝成，門戶高嵯峩。
我貧自有道，一竿釣漁蓑。
後生問老子，守死山之阿。